Літаратурна-музычная кампазіцыя, прысвечаная 135-годдзю з дня нараджэння Янкі Купалы

Выходзяць вядучыя ў нацыянальных касцюмах

1вяд. Добры дзень, чалавек, каго зваць Беларусам!

 Мы гаворку такую з табой павядзёпм—

 Пра культуру і мову, што як скарб засталіся

 Нам ад прашчураў нашых і нашых дзядоў.

2вяд. Доўгі час слова роднае гналі, душылі.

 «Гэта мова мужыцкая»,--нам гаварылі.

 Хто ж такое дзе бачыў, каб мову матулі

 Адкідаў чалавек, бы старую кашулю?!

1вяд. Няўжо горшая наша за тую ж расейскую,

 мову польскую, чэшскую, ці за яўрэйскую?

 І культура твая, Беларусь, багацей

 Шмат за іншыя ў свеце. А колькі людзей

 Сваю творчасць Радзіме тваёй прысвяцілі—

 Багушэвіч, Купала яе ўзбагацілі.

2 вяд. Дык адродзім жа гонар мы роднай краіны,

 Каб вятры не змялі, і не здолеў бы час

 Ад мінуўшчыны нашай пакінуць руіны.

 Каб сабе даказаць, ды і свету сказаць—

 Мы не проста тутэйшыя, мы—БЕЛАРУСЫ!

1 вяд. ЯНКА КУПАЛА…. Які неабдымна шырокі і разнастайны сэнс нясе гэтае імя! Колькі ў ім светлага, узнёслага, уздымна-святочнага, прывабнага і колькі балючага, трывожнага і трагічнага! У нацыянальнай свядомасці беларусаў ён займае такое ж месца, як Пушкін у Расіі, Шаўчэнка ў Украіне, Адам

Міцкевіч у палякаў, Гвездаслаў у славакаў, Хрыста Боцеў у балгар…

2 вяд. Праз яго творы беларускі народ расказаў свету пра сваё жыццё, надзеі, звычаі, гісто рыю, прыроду, раскрыў свой характар, светапогляд і норавы, прад'явіў, інакш кажучы, сваё права «людзьмі звацца».

1 вяд. Гэта—народны паэт Беларусі.

2 вяд. Сапраўднае яго прозвішча—Іван Дамінікавіч Луцэвіч.

1 вяд. Вашай увазе мы прадстаўляем літаратурна-музычную кампазіцыю «Для ўсіх папараць-кветка ўзышла…», прысвечаную 130-годдзю з дня нараджэння Янкі Купалы.

*На сцэне дзіцячая люлька. Гучыць ціхая мелодыя. Выходзіць ЖЫЦЦЁ .Каля калыскі чытае ўрывак з паэмы «Адвечная песня» Янкі Купалы.*

Усясільнай рукою тварэння

 Даю яму права існення,

 На ўласнасць ваду і зямлю,

 Душу яму такжа даю…

 …Так будзе ён царам прыроды,

 Сам найдасканальшага роду,

 І будзе цар гэты навек

 Названне насіць—чалавек.

*Музыка ўзмацняецца і сціхае. Выходзяць чатыры чараўніцы.Адна ў белым уборы, другая—у жоўтым, трэцяя—у блакітным, чацвёртая—у чорным.*

Жоўтая. Сёстры. Ля калыскі навароджанага з'яўляюцца чараўніцы і прарочаць яму ягоны лёс.

Чорная. Ля некаторых не з'яўляюцца.

Белая. У тых, хто пасля пальцам не варухне—аж да канца—дзеля брата, друга. У тых , хто толькі для сябе. У тых, хто толькі хлебаед.

Жоўтая. У астатніх – узнікаюць.

Блакітная. І мы заўсёды стаім ля калысак тых, хто адарве кавалак ад рота і дасць загнанаму, хто памагае цэламу народу стаць на ногі. Каля тых – заўжды.

Чорная. Які вы судзіце лёс яму?

Белая. Самы слаўны.

Чорная. Але і самы цяжкі.

Жоўтая. Але і самы вялікі.

Чорная. Ён будзе гадамі блукаць упоцемку.

Белая.І выйдзе на святло.

Чорная. І аслепне ад яго.

Жоўтая. І выведзе на яго іншых.

Чорная. Ён памрэ далёка ад роднай зямлі.

Белая. І вернецца ў яе. І давеку застанецца з ёю.

Блакітная. Чуеце—спяваюць. Нам скора знікаць. У туманы, у пушчы, да зор.

Жоўтая.Прыйдзем, калі з дзіцяці вырасце юнак.

Чорная. Ці вырасце? І ці тое, чаго вы хочаце?

Белая. Вырасце. І імя яму будзе Іван!

 *Выходзяць чытачы.*

1.Граюць скрыпачкі і цымбалы.

 І пайшло ад сяла да сяла:

 Нарадзіўся Янка Купала—

 Кветка-папараць расцвіла.

2.Цёмна ў пушчы. Зусім не відна.

 Крукі лётаюць, кажаны.

 Ажылі русалкі і відмы,

 Старадаўнія курганы.

1.Поўнач блізка. Варушацца блікі.

 Совы вухкаюць—не стрываць!

 Сцежкі зблытаны—не разблытаць.

 Чары ў пушчы – не расчараваць.

2.Рэха чуецца—знічка ўпала.

 Пушча ветрана загучала:

 Нарадзіўся Янка Купала,

 Кветка-папараць расцвіла.

 *Выходзяць вядучыя.*

1вяд. Народны паэт Беларусі, яе гонар і слава, Янка Купала нарадзіўся 7 ліпеня 1882 года, якраз на Купалле.

2 вяд. Нарадзіўся ён у фальварку Вязынка каля Радашковічаў на Міншчыне.

1 вяд. Вёска Вязынка

 Хата на ўзгорку ля гаю,

 Усёй краіне вядомай ты стала.

 У глухім гушчары

 Беларускага краю

 Тут на свет нарадзіўся Купала.

2 вяд. Бацька, Дамінік Ануфрыевіч, быў беззямельным арандатарам. Маці, Бянігна Іванаўна, даглядала і гадавала дзяцей.

1 вяд. Дзякуй Вам, дзядзька Дамінік і цётка Бянігна,

 Што падарылі зямлі вялікага сына,

 Які, мужыком назваўшы сябе у народзе,--

 Паэтам ступіў у стагоддзі і тысячагоддзі.

 *Вядучыя выходзяць.*

*Гучыць песня “ Ой, рана на Івана”. Ля “вогнішча” сядзіць Дамінік Луцэвіч і падлетак Янка.Бацька расказвае казку.*

Луцэвіч. А пушча і кажа—ідзі: знойдзеш кветку—тваё шчасце. І чалавек стаў шукаць. Шукаў, дзеткі, шукаў… І ў цёмнай пушчы…

Янка. Загінуў!

Луцэвіч.Ой,ты, дзетка, не знаеш пушчы. Яна нагоніць на чалавека такія страхоцці, што калі хто і знойдзе, дык пакіне і ўцячэ.

Янка. А калі не ўцячэ, не пабаіцца?

Луцэвіч. Што ты—не пабаіцца? Не адно сэрца скаланецца і сёння. Гэта ж толькі раз на год такая ноч бывае.

Янка. А якім цветам яна расцвітае, татачка?

Луцэвіч. Каб жа я знаў, дзетка. Хто кажа, як мак, а хто кажа—блішчыць, як малюсенькі вугельчык. От, як гэты блішчыць і пячэцца…

Янка. А хто будзе шчаслівы—толькі той, хто знойдзе, ці ўсе людзі?

Луцэвіч. Ат, Яначка,-- шчаслівы не хоча думаць няшчасных. Гэта калі б хто з простых, з бедных людзей знайшоў, можа б ён і пра нас не забыўся.

Янка. Татка, а ты сам верыш, што ёсць шчасце?

Луцэвіч. Без веры , сынку , нельга жыць.

Янка. А ты шукаў яго, татка?

Луцэвіч. Я ўсё жыццё шукаю...

 *Песня ўзмацняецца. Янка ўзнімаецца, напружана ўглядаецца ў цемру і імкнецца ўперад.*

 Луцэвіч. Куды ты, Яначка?

 Янка. Шукаць шчасця…

 *Песня “Ой, рана на Івана” змаўкае.*

*Вучань, які выконвае ролю Янкі Купалы, чытае верш.*

Янка. Сярод балот, лясоў і выспаў

 Ёсць занядбаны Богам кут.

 Мне лёс такі на долю выпаў—

 На белы свет радзіцца тут.

 Мяне з-пад сонца, як зазвычай,

 Падкінуў бусел пад страху

 І ад калыскі мне пазычыў

 Жалейку, пугу і саху.

 І ўжо куды ні сабяруся,

 Куды дарога не памкне,

 Мне сняцца сны аб Беларусі—

 Маёй пакутнай старане.

1 вяд. Маленства будучага паэта прайшло на колах—сям’я пераязджала з месца на месца.

2 вяд. Мясціны купалаўскага маленства—Міншчына, Лагойшчына—тэрыторыя даволі значная, сарцавінная для Беларусі, шырокі прастор для пзнання народнага жыцця, прыроды роднага краю.

1 вяд. У 1902 годзе сям’ю Луцэвічаў напаткала страшэннае гора : смерць бацькі і малодшых дзяцей . Янка Купала некаторы час працуе, як і бацька, арандатарам. Пасля – хатні настаўнік, пісар судовага следчага, служачы ў канторы маёнтка, прыказчык, зноў арандатар.

2 вяд. З восені 1905 года—практыкант, а фактычна чорнарабочы на бровары і, нарэшце, памочнік вінакура.

1 вяд. 1908 год. З восені –у Вільні, бібліятэкар у прыватнай бібліятэцы Б.П. Даніловіча. Супрацоўнічае ў газеце “Наша ніва”.

2 вяд. І ўсюды ён бачыў пакуты, слёзы і гора простага абяздоленага чалавека.

Купала. Я пахадзіў па свеце белым,

 Жыццё пабачыў без пакут,

 А сэрца ўсё адно балела

 За родны мой забраны кут.

 Як цуд чужы вачэй ні цешыў,

 Душа шаптала мне сама:

 Ёсць край цяплейшы, багацейшы,

 Але раднейшага няма.

 Ці абзавуцца ў небе гусі,

 Ці дзяцел грукне па сасне,

 Мне сняцца сны аб Беларусі—

 Лясной, азёрнай старане.

1 вяд. Паэтычны дэбют Купалы – верш “Мужык”, надрукаваны ў 1905 годзе у газеце “Северо-Западный край”.

2 вяд. Верш “стрэліў як пярун сярод яснага дня”, абвяшчаючы моц і сілу народа, увасобленую ў вобразе мужыка.

 *Таблічка на стале “Издатель-редактор М. П. Мысавской”. За сталом сядзіць выдавец-рэдактар . Стук у дзверы. Заходзіць Я. Купала.*

Мыс. Уваходзьце!.. Ну-с, малады чалавек ?

Купала. ( дастае з кішэні лісточак са школьнага сшытка і кладзе на стол).

Мыс. (бярэ лісток, глядзіць). Ага!.. Пра вас мне гаварыў Уладзімір Іванавіч.

Купала. Самойла, Уладзімір Іванавіч.

Мыс. Ага,ага, (чытае лісток вельмі доўга). Гэта ваш першы твор ?

Купала. Не зусім…

Мыс. Каб так гаварыць ад імя мужыка, як вы тут, вы ведаеце, кім трэба быць?

Купала. Купалам.

Мыс. Дзе логіка ?

Купала. Я нарадзіўся на Яна Купалу.

Мыс. Добра, добра. А ваша сапраўднае прозвішча, даруйце ?..

Купала. Луцэвіч Іван Дамінікавіч.

Мыс. Зрэшты гучыць. Янук Куп-па-а-ла -- Луцэвіч Іван Дамінікавіч.

 *Выходзіць вучань і чытае верш “Мужык”.*

1 вяд. Вось так і прыйшоў у літаратуру юнак з простым сялянскім прозвішчам Луцэвіч, які падабраў сабе няпростае, высокае і красамоўнае—Купала.

2 вяд. Прыйшоў, каб заявіць ва ўвесь голас ад імя ўсіх абяздоленых аб простым чалавечым праве “ людзьмі звацца”.

1 вяд. У 1908 годзе ў Пецярбургу выходзіць з друку першы паэтычны зборнік Я. Купалы“ Жалейка”.

2 вяд. Нават эпіграфа да “Жалейкі” хопіць, каб раскрыць яе агульны тон і кірунак:

1 вяд. Грай, мая жалейка,

 Пей, як салавейка !

 Апявай нядолю,

 Апявай няволю

 І грымі свабодна,

 Што жыве край родны !

2 вяд. “ Гусляр”—другі паэтычны зборнік Я.Купалы. Выходзіць у 1910 годзе, таксама ў Пецярбургу.

1 вяд. У “Жалейцы”—думкі аб селяніне, аб яго лёсе і лёсе роднай песні. У “Гусляры”—

 Дык іграйце ж, думкі,

 З вераю шчасліва,

 Зменным людзям, свету !

2 вяд. У 1913 годзе ў Пецярбургу выдаецца трэці зборнік Я.Купалы – “Шляхам жыцця”.

1 вяд. Купала- рамантык самараскрываўся ў гэтым зборніку, як сонцалюбівая кветка ў веснавых промнях.

Купала. Я праг для Бацькаўшчыны шчасця,

 Гатовы быў хоць на вайну,

 А змог ёй толькі песню скласці

 І разбудзіць яе ад сну.

 Я гаманіў у кожнай хатцы

 Тым словам, што жыло з вякоў,

 І клікаў я народам звацца

 Забітых працай мужыкоў.

 Заўсёды аб адным малюся:

 Хай пошасць нас не закране.

 Мне сняцца сны аб Беларусі—

 Шчаслівай, вольнай старане.

 *Ісцэніроўка верша Янкі Купалы “Маці і сын”.*

 1 вяд. Пра нашу беларускую мову пясняр з болем і гонарам біў у набат:

 Загнанае слова ты, роднае слова !

 Грымі ж над радзімай зямлёй:

 Што родная мова, хоць бедная мова,

 Мілей найбагатшай чужой !

2 вяд. Ворагам беларушчыны паэт пісаў:

 Чаго вам хочацца, панове ?

 Які вас выклікаў прымус

 Забіць трывогу аб той мове,

 Якой азваўся беларус ?

 Чаму вам дзіка яго мова ?

 Паверце, вашай ён не ўкраў,

 Сваё ён толькі ўспомніў слова

 З якім радзіўся, падрастаў.

1 вяд. Янка Купала аптымістычна адзначаў: “ Што ні тварылася б на свеце, беларуская думка аб нацыянальнай і сацыяльнай волі як жыла, жыве, так і жыць будзе”.

2 вяд. Гэтыя і іншыя словы Я. Купалы заўсёды з намі і будуць вечна жыць, пакуль будзе Беларусь, а яна павінна быць вечна.

1 вяд. Душа паэта з намі, яна хвалюецца, мучаецца, як і пры жыцці. Нам трэба ўсё зрабіць для таго, каб супакоіць яе.

 Выходзяць чытальнікі.

1 чытач. Крыж пакуты нясём і нясём на плячах,

 Аніяк іх не можам расправіць

 З той пякельнай пары, як разбойнічаў страх,

 Чорным воранам гойсаў па краі.

2 чытач. Па траве палыновай, па белых касцях,

 Па сірочым, па ўдовіным плачы

 Крыж цяжкі мы нясём, аж цямнее ў вачах,

 Скалануўся ўвесь свет, як убачыў.

3 чытач Хто такі там ідзе ў немалой грамадзе

 Курапацка-чарнобыльскім шляхам ?

4 чытач. – Беларусы ! Іх памяць наперад вядзе

 Пад крывіцкім пакутніцкім сцягам.

 1 чытач . А хто памяць ім тую вярнуў да жыцця,

 Разбудзіў непакорлівы нораў ?

4 чытач. – Жах манкуртамі быць, жах не ўстаць з небыцця:

 Даканае духоўны Чарнобыль.

2 чытач. – На якія агні хочуць выйсці яны,

 Каб зажыць у святле несмяротным?

4 чытач. –Уваскрэслай душой адрадзіць карані

 І быць вечным, як неба, Народам.

3 чытач. Купала—жыццё і час быстрацечны.

 Таму й не звядзецца ніколі наш род.

 Пакуль ёсць Купала—будзе народ.

 А значыць, і песня, і позірк сардэчны !

1 вяд. …Дык не дайце ж загінуць і знікнуць ёй з твару планеты,

 Хай жыве Беларусь і гучыць беларускае слова.

 Хай не кане ў бяздонне вякоў і кане ў Лету

 Беларускі народ, Беларусь, беларуская мова.

2 вяд. Дык жыві, Беларусь, вечна ў вэлюме белым красуйся !

 Мы належым табе. І адной табе сэрцам адданы.

 І пакуль я жыву, называюся ўслых беларусам,

 І нікому мяне пры жыцці не закуць у кайданы.

 Гучыць песня “ Спадчына” на словы Я. Купалы.